Hvis der er aftalt en ulovlig trappeleje, vil denne del af kontrakten bortfalde. Lejer vil derfor ikke være forpligtet til at betale den årlige huslejestigning, som følger af trappelejen. Såfremt lejer allerede har betalt for en ulovlig trappelejestigning, vil lejer kunne kræve tilbagebetaling. En ulovlig trappelejeklausul anses som et ugyldigt vilkår, hvorfor lejer skal stilles, som om vilkåret aldrig har været en del af lejekontrakten. Lejer har derfor krav på at få tilbagebetalt alt overskydende husleje som følger af trappelejeklausulen.